কলমের এক খোঁচায় ভারতীয় সংবিধান অস্পৃশ্যতা এবং অসাম্য মুছে দিয়েছে। আইনের চোখে সকলেই সমান। উচ্চবর্ণের মানুষের যা অধিকার দলিতদেরও সমান অধিকার দিয়েছে ভারতীয় সংবিধান। কিন্তু সমাজ জাতপাতের বিচার নিয়ে এখনও শতধা বিভক্ত। হাজার হাজার বছরের কুসংস্কার রাতারাতি তো আর বদলে যেতে পারে না। কিন্তু সংবিধানে ঘোষিত সাম্যের বানী দলিতদের মনে বিপ্লব ঘটিয়েছে। তাঁরা এখন অনেক বেশি গঠনমূলক। সামাজিক অধিকার দাবি করার হিম্মত রাখে। মানুষের সম্মান পাওয়ার জন্যে লড়াই করছে। যা তারা পেয়েছেন সংবিধানের হাত ধরে, কিন্তু ঘোর আপত্তি করছে সমাজের এক শ্রেণির মানুষ। এবং এই সংঘাত থেকে তৈরি হচ্ছে সংঘর্ষও। ঐতিহাসিক ভাবে দলিতদের প্রাচীন প্রথা মনে করিয়ে দিতে, সমাজে তাঁদের অবস্থান চিহ্নিত করে দিতে, এক কথায় কঠিন শিক্ষা দিতে, উচ্চবর্ণের হাতে দলিত পীড়নের ঘটনা ঘটছে। এইভাবে সামাজিক প্রথার সামনে তাঁদের ঘাড় ধরে নিচে আরও নিচে নামিয়ে দেওয়ার চেষ্টা চলছে। সাংবিধানিক ক্ষমতা, গণতান্ত্রিক অধিকার যা তাঁরা পেয়েছেন তাতে তাঁদের যে মাথা ধীরে ধীরে উঠছিল, যে স্পর্ধায় তাঁরা মাথা তোলার চেষ্টা করছিলেন সেই সাহসটাই ভেঙে গুড়িয়ে দিতে এই প্রতিহিংসার ঘটনা।